Relocalización do Alto Ártico

A relocalización do Alto Ártico (en ; Quttiktumut nuutauningit) produciuse durante a Guerra fría na década de 1950, cando 92 inuit, ás veces chamados exiliados do Alto Ártico, foron trasladados polo Goberno do Canadá baixo o primeiro ministro liberal Louis St. Laurent ao Alto Ártico.

Considérase amplamente que a migración forzada foi implementada polo goberno canadense para afirmar a súa soberanía no arquipélago ártico (que fora obxecto de reclamacións territoriais disputadas) mediante o uso de "bandeiras humanas". Os inuit realoxados sufriron privacións extremas durante os seus primeiros anos despois do traslado.

 Historia 
En agosto de 1953, sete ou oito familias de Inukjuak, Nunavik (no norte do Quebec) (daquela coñecido como Port Harrison) foron transportadas a Grise Fiord no extremo sur da illa Ellesmere e a Resolute na illa Cornwallis. O grupo incluía á familia do escritor Markoosie Patsauq. Ás familias, que viñan recibindo axudas sociais, prometéuselles mellores oportunidades de vida e de caza en novas comunidades do Alto Ártico. Uníronse a eles tres familias recrutadas da comunidade máis setentrional de Pond Inlet (nos daquela Territorios do Noroeste, agora parte de Nunavut), cuxo propósito era ensinarlles aos inuit inukjuak habilidades para a supervivencia no Alto Ártico.

Os inuit foron levados no buque patrulleiro do Ártico Oriental CGS C.D. Howe a zonas das illas Cornwallis e Ellesmere (Resolute e Grise Fiord), ambas grandes illas áridas no hostil norte polar. Mentres estaban no barco, as familias souberon que non vivirían xuntas, senón que as deixarían en tres lugares separados.

miniatura|esquerda|Muller e nena inuit, cabo Dufferin, Quebec, c. 1920–21.

Entre os realoxados estaban os inuit que apareceran no filme de Robert J. Flaherty Nanook of the North (1922), gravado antes do traslado.

 Motivacións 
Está amplamente aceptado que os reasentamentos forzosos estiveron motivados polo desexo de reforzar a soberanía canadense no arquipélago ártico mediante a creación de asentamentos na zona. En Relocation to the High Arctic, Alan R. Marcus propón que a relocalización dos inuit non só serviu como un experimento, senón como unha resposta ao "problema esquimó". O goberno federal salientou que "o problema dos esquimós" estaba ligado á reticencia dos inuit a abandonar os seus costumes nómades en zonas que supostamente estaban superpoboadas e chegou a proporcionar relatos detallados das malas tempadas de caza e da fame na zona de Inukjuak como resultado directo da superpoboación. Porén, o goberno federal sabía que a zona en cuestión estaba no medio dunha tempada baixa de captura debido ao final dun ciclo de catro anos de caza de raposos.

O goberno canadense afirmou que as familias accederan voluntariamente a participar nun programa para reducir as zonas de superpoboación percibida e caza deficiente no norte do Quebec, para reducir a súa dependencia da asistencia social e para retomar un estilo de vida de subsistencia.

 Novas comunidades 
As familias non tiñan subministracións suficientes de comida, peles de caribú e outros materiais para facer roupa e tendas axeitadas, e sufriron privacións extremas nos primeiros anos posteriores ao traslado. Malia isto, os informes da Policía Montada do Canadá da época afirmaban que as dúas colonias tiveron éxito xeral en termos de moral, vivenda e subsistencia. 

Como foran trasladados uns 2.000 km a un ecosistema moi diferente, as persoas desprazadas descoñecían a vida salvaxe do lugar e tiveron que adaptarse aos meses de noite polar (24 horas de escuridade) durante o inverno e ao sol de medianoite (24 horas de luz solar) durante o verán, algo que non ocorre no norte do Quebec. Dixéronlles que serían devoltos ás súas casas despois de dous anos se o desexaban, pero o goberno non cumpriu estas promesas. Finalmente, os inuit aprenderon as rutas migratorias locais das belugas e puideron sobrevivir na zona, cazando nunha área de 18.000 km² cada ano.

 Notas 

 Véxase tamén 

 Outros artigos 
 Deportación dos indios dos Estados Unidos de América
 Bibliografía 






Categoría:Migración forzosa
Categoría:Historia dos inuit